Η ηλεκτρονική εγκυκλοπαίδεια Wikipedia έχει πλέον μπλοκαριστεί στην Κίνα και η απαγόρευση πρόσβασης ισχύει για τις εκδόσεις της σε όλες τις γλώσσες, επιβεβαίωσε το Ίδρυμα Wikimedia.

Σε πρώτη φάση είχε απαγορευθεί η κινεζική έκδοση της Wikipedia, αλλά στη συνέχεια η αδυναμία πρόσβασης των χρηστών επεκτάθηκε καθολικά στις εκδόσεις της εγκυκλοπαίδειας σε κάθε γλώσσα. Το μπλόκο τέθηκε σε εφαρμογή χωρίς καμία προηγούμενη ειδοποίηση, έκανε γνωστό το Ίδρυμα Wikimedia, σύμφωνα με το BBC.

Έτσι, η Wikipedia έρχεται να προστεθεί σε ένα ολοένα πιο μακρύ κατάλογο διαδικτυακών τόπων στην Κίνα, που έχουν πέσει «θύμα» των κινεζικών αρχών, οι οποίες επιτηρούν το διαδίκτυο με «σιδερένιο χέρι».

Το 2017 η Wikipedia είχε μπλοκαριστεί προσωρινά στην Τουρκία, ενώ φέτος έχει συμβεί το ίδιο κατά διαστήματα στη Βενεζουέλα.

Πηγή: ΑΠΕ-ΜΠΕ